**Eesti Parim Toiduaine 25 Grand Prix**

**Eesti Parim Toiduaine 25 Grand Prix** konkursile kutsutakse oma tooteid esitama kõiki ettevõtteid, mille mõni toode on Eesti Parima Toiduaine konkursi **25-aastase ajaloo jooksul võitnud mistahes märgi** (kuldmärgi, hõbemärgi, piirkondliku märgi). Iga ettevõte võib konkursile esitada **ühe toote**, mille edulugu ettevõte eriliselt väljapaistvaks saavutuseks peab.

Konkursile nimetatud toode peab olema **tänaseni turul** ning vaatamata kõigile aastate jooksul pakendikujunduses või toote koostisosades tehtud muudatustele, tootja organisatsiooniga toimunud muutustele siiski sama toode, mis auhinna võitis. Võimalikud vaidlusküsimused lahendab Toiduliidu juhtkogu jooksvalt.

Kõik konkursile laekunud tooted pannakse aprilli algul Eesti Parima Toiduaine konkursi **Facebook-lehel rahvahääletusele**, kus lehe jälgijatel ja teistel külastajatel on võimalik nädala jooksul oma lemmikutele toodetele hääli anda. Julgustame kõiki tootjaid hoogustama hääletust postituste jagamisega – ettevõtte suurusest ja rahalistest võimalustest sõltumatult võrdsete võimaluste tagamiseks on aga **tasulised postitused ja auhinnamängud keelatud**. Keeldu ignoreeriva ettevõtte toode kõrvaldatakse koheselt hääletuselt.

**Kümme toodet**, mis pälvivad rahvahääletusel enim hääli, liiguvad edasi teise vooru, kus 25 konkursiaasta parima toote valib välja **Toiduliidu juhtkogu**. Konkursi võitja kuulutatakse välja Toiduliidu aastakonverentsil, kus **Grand Prix diplomi** annab ettevõtte esindajale üle **Vabariigi President pr Kersti Kaljulaid.**

Konkursil osalemiseks palume täita **toote ankeet** ning saata see koos sotsiaalmeedia hääletuse korraldamiseks vajaliku valge tausta või taustata tootefotoga aadressile tessa@toiduliit.ee hiljemalt **27. veebruaril 2019**.

Võimalusel palume saata ka toote **vanu reklaammaterjale**, mis võivad vanemate toodete puhul olla kütkestav materjal ajakirjanikele. Konkursile laekunud toodete põhjal pakutakse ajakirjanduse esindajatele artikliideid ning konkursile laekunud tooteid tutvustatakse enne hääletust jooksvalt sotsiaalmeedias. Meediat teavitatakse ka rahvahääletuse algusest ning võidutootest.

Jääme lootma teie kaasalöömisele konkursil, sest see võimaldab meil pöörata nii tarbijate kui ka ajakirjanike tähelepanu meie **toidukonkursi väärikale ajaloole** ning julgustada kõiki märkama poelettidel **Eesti Parima Toiduaine märgisega tooteid**.

**ANKEET**

|  |  |
| --- | --- |
| **Toote nimi** |  |
| **Toodet valmistav ettevõte** |  |
| **Kontaktisik (nimi, ametinimetus, telefoninumber ja e-posti aadress)** |  |
| **Eesti Parima Toiduaine konkursil pälvitud auhind ja auhinna pälvimise aasta** |  |
| **Lühike selgitus, milles seisnes toote erilisus turule jõudmise ajal** |  |
| **Toote pakendis, koostisosades jm toote eluaja jooksul tehtud uuendused ja muudatused** |  |
| **Kuidas iseloomustada toote müügiedu täna Eestis?** |  |
| **Kuidas iseloomustada toote müügiedu eksporditurgudel?** |  |
| **Muud toote edulugu iseloomustav informatsioon (max 500 tm)** |  |
| **Kas soovite toodet või toote maketti esitleda Toiduliidu aastakonverentsil korraldataval ajalooväljapanekul?** | JAH \_\_\_\_ EI \_\_\_\_ |